Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του παραρτήματος του κανονισμού αριθ. 2042/2000 του Συμβουλίου για την επιβολή οριστικού δασμού αντιντάμπινγκ στις εισαγωγές συστημάτων λήψης εικόνων για την τηλεόραση καταγωγής Ιαπωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 1015/94 (όπως τροποποιήθηκε μεταγενέστερα), το Συμβούλιο επέβαλε οριστικό δασμό αντιντάμπινγκ στις εισαγωγές ορισμένων συσκευών λήψης εικόνων για την τηλεόραση καταγωγής Ιαπωνίας. Το Συμβούλιο απέκλεισε ρητά από το πεδίο εφαρμογής του δασμού αντιντάμπινγκ τις συσκευές λήψης εικόνων που απαριθμούνται στο παράρτημα του εν λόγω κανονισμού, οι οποίες κατατάσσονται στις επαγγελματικές συσκευές λήψης υψηλής τεχνολογίας και εμπίπτουν από τεχνικής άποψης στον ορισμό του προϊόντος του προαναφερθέντος κανονισμού αλλά δεν μπορούν να θεωρηθούν ως συσκευές λήψης εικόνων για τηλεοπτική μετάδοση.

Το Σεπτέμβριο 2000, το Συμβούλιο, με τον κανονισμό (ΕΚ) αριθ. 2042/2000, επιβεβαίωσε τους προαναφερθέντες οριστικούς δασμούς αντιντάμπινγκ που επιβλήθηκαν σύμφωνα με το άρθρο 11, παράγραφος 2 του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο πρακτικών ντάμπινγκ εκ μέρους χωρών μη μελών της Ευρωπαϊκής Κοινότητας.

Εν συνεχεία, τρεις Ιάπωνες παραγωγοί-εξαγωγείς συσκευών λήψης εικόνων για την τηλεόραση ζήτησαν από την Επιτροπή να προσθέσει στο παράρτημα του κανονισμού 2042/2000 του Συμβουλίου ορισμένα μοντέλα επαγγελματικών συσκευών λήψης ώστε να εξαιρεθούν αυτά από το πεδίο εφαρμογής του δασμού.

Η έρευνα κατέδειξε ότι όλα τα εν λόγω μοντέλα πρέπει να θεωρηθούν ως επαγγελματικές συσκευές λήψης που πρέπει να απαλλαχθούν από το πεδίο εφαρμογής του δασμού. Το παράρτημα πρέπει, επομένως, να τροποποιηθεί ανάλογα.

Συνεπώς, προτείνεται στο Συμβούλιο να εγκρίνει τη συνημμένη πρόταση κανονισμού του Συμβουλίου για τη δημοσίευσή της στην Επίσημη Εφημερίδα της Ευρωπαϊκής Ένωσης.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του παραρτήματος του κανονισμού αριθ. 2042/2000 του Συμβουλίου για την επιβολή οριστικού δασμού αντιντάμπινγκ στις εισαγωγές συστημάτων λήψης εικόνων για την τηλεόραση καταγωγής Ιαπωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΚ) αριθ. 384/96 της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1],

[1] ΕΕ L 56 της 6.3.1996, σ. 1, όπως τροποποιήθηκε τελευταία με τον κανονισμό (EΚ) αριθ. 1972 (ΕΕ L 305 της 7.11.2002, σ. 1)

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή, [2]

[2] EE C [...]της [...],σ. [...]

Εκτιμώντας τα εξής:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο, με τον κανονισμό (EΚ) αριθ. 1015/94 [3], επέβαλε οριστικό δασμό αντιντάμπινγκ στις εισαγωγές συστημάτων λήψης εικόνων για την τηλεόραση ("ΣΛΤ") καταγωγής Ιαπωνίας.

[3] ΕΕ L 111 της 30.4.1994, σ.106 όπως τροποποιήθηκε τελευταία με τον κανονισμό (ΕΚ) αριθ. 176/2000 (ΕΕ L 22 της 27.1.2000, σ.29)

(2) Με το άρθρο 1, παράγραφος 3, στοιχείο ε) του κανονισμού (ΕΚ) αριθ. 1015/94, το Συμβούλιο απέκλεισε ρητά από το πεδίο εφαρμογής του δασμού αντιντάμπινγκ τις επαγγελματικές συσκευές λήψης εικόνων που απαριθμούνται στο παράρτημα του εν λόγω κανονισμού (εφεξής, "το παράρτημα"), οι οποίες κατατάσσονται στις επαγγελματικές συσκευές λήψης υψηλής τεχνολογίας και εμπίπτουν από τεχνικής άποψης στον ορισμό του προϊόντος που αναφέρεται στο άρθρο 1 παράγραφος 2 του κανονισμού (ΕΚ) αριθ. 1015/94, αλλά δεν μπορούν να θεωρηθούν ως συσκευές λήψης εικόνων για την τηλεόραση.

(3) Τον Οκτώβριο 1995, το Συμβούλιο, με τον κανονισμό (ΕΚ) αριθ. 2474/95 [4], τροποποίησε τον προαναφερθέντα κανονισμό (ΕΚ) αριθ. 1015/94. Οι σχετικές τροποποιήσεις αφορούσαν κυρίως τον ορισμό του ομοειδούς προϊόντος και ορισμένα μοντέλα επαγγελματικών συσκευών λήψης που εξαιρούνται ρητά από το πεδίο εφαρμογής του οριστικού δασμού αντιντάμπινγκ.

[4] ΕΕ L 255 της 25.10.1995, σ.11

(4) Τον Οκτώβριο 1997, το Συμβούλιο, με τον κανονισμό (ΕΚ) αριθ. 1952/97 [5], τροποποίησε τους συντελεστές του οριστικού δασμού αντιντάμπινγκ που εφαρμόζονται σε δυο εταιρείες, τη Sony Corporation και την Ikegami Tsushinki, σύμφωνα με το άρθρο 12 του κανονισμού (EΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής, «ο βασικός κανονισμός»). Επιπλέον, το Συμβούλιο απέκλεισε ρητά από το πεδίο εφαρμογής του δασμού αντιντάμπινγκ ορισμένα νέα μοντέλα επαγγελματικών συσκευών λήψης, τα οποία προσέθεσε στο παράρτημα.

[5] ΕΕ L 276 της 9.10.1997, σ.20

(5) Τον Ιανουάριο 1999 και 2000, το Συμβούλιο, με τους κανονισμούς (ΕΚ) αριθ. 193/1999 [6] και (ΕΚ) αριθ. 176/2000 [7], τροποποίησε τον κανονισμό (ΕΚ) αριθ. 1015/94 με την προσθήκη ορισμένων νέων μοντέλων επαγγελματικών συσκευών λήψης στο παράρτημα, εξαιρώντας τα κατά τον τρόπο αυτό από το πεδίο εφαρμογής του οριστικού δασμού αντιντάμπινγκ.

[6] ΕΕ L 22 της 29.1.1999, σ.10

[7] ΕΕ L 22 της 27.1.2000, σ.29

(6) Το Σεπτέμβριο 2000, το Συμβούλιο, με τον κανονισμό (EΚ) αριθ. 2042/2000 [8], επιβεβαίωσε τους οριστικούς δασμούς αντιντάμπινγκ που είχαν επιβληθεί με τον κανονισμό (ΕΚ) αριθ. 1015/94 (όπως αυτός τροποποιήθηκε στη συνέχεια) σύμφωνα με το άρθρο 11, παράγραφος 2 του βασικού κανονισμού.

[8] EE L 244 της 29.9.2000, σ. 38. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1696/2002 (ΕΕ L 259 της 27.9.2002, σ. 1)

(7) Τον Ιανουάριο και το Μάιο 2001, το Συμβούλιο, με τον κανονισμό (ΕΚ) αριθ. 198/2001 [9] και τον κανονισμό (ΕΚ) αριθ. 951/2001 [10], τροποποίησε τον κανονισμό (ΕΚ) αριθ. 2042/2000 με την προσθήκη ορισμένων νέων μοντέλων επαγγελματικών συσκευών λήψης στο παράρτημα, εξαιρώντας τα κατά τον τρόπο αυτό από το πεδίο εφαρμογής του οριστικού δασμού αντιντάμπινγκ.

[9] ΕΕ L 30 της 1.2.2001, σ.1

[10] ΕΕ L 134 της 17.5.2001, σ.18

(8) Το Σεπτέμβριο 2001, μετά από ενδιάμεση αναθεώρηση που κινήθηκε σύμφωνα με το άρθρο 11 παράγραφος 3 του βασικού κανονισμού, το Συμβούλιο, με τον κανονισμό (EΚ) αριθ. 1900/2001 [11], επιβεβαίωσε το συντελεστή του οριστικού δασμού αντιντάμπινγκ που επιβλήθηκε στον παραγωγό-εξαγωγέα Hitachi Denshi Ltd.

[11] ΕΕ L 261 της 29.9.2001, σ.3

(9) Τέλος, το Σεπτέμβριο 2002, το Συμβούλιο, με τον κανονισμό (ΕΚ) αριθ. 1696/2002 [12] τροποποίησε περαιτέρω τον κανονισμό (ΕΚ) αριθ. 2042/2000 με την προσθήκη ορισμένων νέων μοντέλων επαγγελματικών συσκευών λήψης στο παράρτημα, εξαιρώντας τα κατά τον τρόπο αυτό από το πεδίο εφαρμογής του οριστικού δασμού αντιντάμπινγκ.

[12] ΕΕ L 259 της 27.9.2002, σ.1

Β. ΕΡΕΥΝΑ ΣΧΕΤΙΚΑ ΜΕ ΤΑ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΩΝ ΣΥΣΚΕΥΩΝ ΛΗΨΗΣ ΕΙΚΟΝΩΝ ΓΙΑ ΤΗΝ ΤΗΛΕΟΡΑΣΗ

1. Διαδικασία

(10) Τρεις Ιάπωνες παραγωγοί-εξαγωγείς, ειδικότερα οι Sony Corporation ("Sony"), Ikegami Tsushinki Co Ltd ("Ikegami") και Matsushita Sony Corporation ("Sony"), γνωστοποίησαν στην Επιτροπή την πρόθεσή τους να διαθέσουν στην κοινοτική αγορά νέα μοντέλα επαγγελματικών συσκευών λήψης και ζήτησαν να προστεθούν αυτά τα νέα μοντέλα επαγγελματικών συσκευών λήψης και τα εξαρτήματά τους στο παράρτημα κατά τρόπο ώστε να εξαιρεθούν από το πεδίο εφαρμογής των δασμών αντιντάμπινγκ.

(11) Η Επιτροπή ενημέρωσε τον κοινοτικό κλάδο παραγωγής σχετικά με το αίτημα αυτό και άρχισε έρευνα με σκοπό να προσδιοριστεί αποκλειστικά κατά πόσο τα υπό εξέταση προϊόντα εμπίπτουν στο πεδίο εφαρμογής των δασμών αντιντάμπινγκ και κατά πόσο το διατακτικό του κανονισμού (ΕΚ) αριθ. 2042/2000 πρέπει να τροποποιηθεί ανάλογα.

2. Υπό εξέταση μοντέλα

(12) Οι αιτήσεις απαλλαγής που υποβλήθηκαν, συνοδευόμενες από τις κατάλληλες τεχνικές πληροφορίες, αφορούσαν τα ακόλουθα μοντέλα.

i) Sony

- μονάδα τηλε-ελέγχου RM-M7E

ii) Ikegami

- κεφαλή συσκευής λήψεως HDL-20

- κεφαλή συσκευής λήψεως MKC-501

- κεφαλή συσκευής λήψεως MKC-501B

iii) Matsushita

- κεφαλή συσκευής λήψεως AW-Ε650

- κεφαλή συσκευής λήψεως AW-Ε655

- κεφαλή συσκευής λήψεως AW-Ε750

Όλα τα προαναφερθέντα μοντέλα δηλώθηκαν είτε ως εξαρτήματα επαγγελματικών συσκευών λήψεως που προορίζονται αποκλειστικά για την επαγγελματική αγορά βίντεο είτε ως νέα μοντέλα των επαγγελματικών συσκευών λήψης που έχουν ήδη εξαιρεθεί από τα ισχύοντα μέτρα αντιντάμπινγκ.

3. Πορίσματα

(13) Η Επιτροπή διεξήγαγε τεχνική εξέταση. Από την εξέταση αυτή προέκυψε ότι κανένα από τα προαναφερόμενα μοντέλα δεν μπορεί να καταταχθεί ως συσκευή τηλεοπτικής λήψης εικόνων για την τηλεόραση.

i) Μονάδα τηλε-ελέγχου RM-M7E (Sony), κεφαλή συσκευής λήψεως AW-E650, AW-E655 και AW-E750 (Matsushita)

(14) Όπως διαπιστώθηκε, η μονάδα τηλε-ελέγχου RM-M7E και οι κεφαλές συσκευής λήψεως AW-E650, AW-E655 και AW-E750 αποτελούν επαγγελματικές συσκευές λήψης που εμπίπτουν στο άρθρο 1 παράγραφος 3 στοιχείο ε) του κανονισμού (ΕΚ) αριθ. 2042/2000,. Επομένως, πρέπει να προστεθούν στο παράρτημα για να απαλλαγούν από τον οριστικό δασμό.

(15) Σύμφωνα με την πάγια πρακτική των κοινοτικών οργάνων, όλα τα προαναφερόμενα μοντέλα πρέπει να απαλλαγούν από το δασμό, αρχής γενομένης από την ημερομηνία παραλαβής, από τις υπηρεσίες της Επιτροπής, της σχετικής αίτησης απαλλαγής. Επομένως, όλα τα μοντέλα των ακόλουθων συσκευών λήψης που εισήχθησαν την ή μετά την ημερομηνία που αναφέρεται κατωτέρω, πρέπει να απαλλαγούν από το δασμό.

Sony

- μονάδα τηλε-ελέγχου RM-M7E 6 Αυγούστου 2002

Matsushita

- κεφαλή συσκευής λήψεως AW-Ε650 30 Οκτωβρίου 2003

- κεφαλή συσκευής λήψεως AW-Ε655 30 Οκτωβρίου 2003

- κεφαλή συσκευής λήψεως AW-Ε750 30 Οκτωβρίου 2003

ii)Κεφαλές συσκευής λήψεως MKC-501 και MKC-501B (Ikegami)

(16) Όσον αφορά το μοντέλο της συσκευής λήψεως MKC-501 και τη νέα έκδοση ΜKC-501B, διαπιστώθηκε ότι τα μοντέλα αυτά προορίζονταν αποκλειστικά για βιομηχανικές και ιατρικές εφαρμογές. Τα μοντέλα αυτά ανήκουν στη σειρά ιατρικών συσκευών λήψης της Ikegami και έχουν ειδικά σχεδιαστεί για να χρησιμοποιούνται στον ιατρικό τομέα. Έτσι, η κεφαλή της συσκευής λήψεως είναι υπερ-σύμπυκνη και δεν μπορεί να χρησιμοποιηθεί χωρίς την αντίστοιχη μονάδα τηλε-ελέγχου. Επιπλέον, δεν μπορεί να συνδεθεί με σκόπευτρο. Η σύνδεση του φακού τύπου C είναι κατάλληλη μόνο για τους βιομηχανικούς φακούς, τα μικροσκόπια και τα ενδοσκόπια. επομένως, η σύνδεση των φακών τηλεοπτικής μετάδοσης δεν είναι δυνατή. Επιπλέον, τα εν λόγω μοντέλα επικαλύπτονται με αντιβακτηριακή στρώση για να μπορούν να χρησιμοποιούνται ειδικά σε ιατρικό περιβάλλον. Επομένως, συνήχθη το συμπέρασμα ότι το μοντέλο MKC-501 και η νέα έκδοσή του MKC-501B απαλλάσσονται από το δασμό, δυνάμει του άρθρου 1 παράγραφος 3 στοιχείο δ), του κανονισμού 2042/2000 του Συμβουλίου.

(17) Δεδομένου ότι αμφότερα τα μοντέλα αυτά συσκευών λήψης εμπίπτουν στο άρθρο 1 παράγραφος 3 στοιχείο δ) του κανονισμού (ΕΚ) αριθ. 2042/2000, τα μοντέλα αυτά απαλλάσσονται εξ ορισμού από τον οριστικό δασμό αντιντάμπινγκ ανεξάρτητα από την ημερομηνία εισαγωγής τους.

iii)Κεφαλή συσκευής λήψεως HDL-20 (Ikegami)

(18) Όσον αφορά την κεφαλή συσκευής λήψεως HDL-20, διαπιστώθηκε ότι δεν εμπίπτει στην περιγραφή του προϊόντος που περιλαμβάνεται στο άρθρο 1 παράγραφος 3 του κανονισμού (ΕΚ) αριθ. 2042/2000. Ειδικότερα, η κεφαλή της συσκευής λήψεως είναι εφοδιασμένη μόνο με 2 αισθητήρες (2/3 ιντσών) ενώ σύμφωνα με την περιγραφή του άρθρου 1 παράγραφος 3 του κανονισμού (ΕΚ) αριθ. 2042/2000, μια κεφαλή συσκευής λήψεως διαθέτει «τρεις ή περισσότερους αισθητήρες». Επομένως, συνήχθη το συμπέρασμα ότι αυτός ο τύπος συσκευής λήψης δεν αντιστοιχεί στην περιγραφή του προϊόντος και, επομένως, δεν εμπίπτει στο πεδίο εφαρμογής του δασμού αντιντάμπινγκ. επομένως, δεν είναι αναγκαίο να απαλλαχθεί ρητά με την προσθήκη του στο παράρτημα.

4. Ενημέρωση των ενδιαφερόμενων μερών και συμπεράσματα

(19) Η Επιτροπή κοινοποίησε τα πορίσματα στον κοινοτικό κλάδο παραγωγής και τους εξαγωγείς ΣΛΤ και τους έδωσε την ευκαιρία να γνωστοποιήσουν τις απόψεις τους. Κανένα από τα μέρη δεν διατύπωσε αντιρρήσεις σχετικά με τα πορίσματα της Επιτροπής.

(20) Βάσει των ανωτέρω, το παράρτημα πρέπει να τροποποιηθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 2042/2000 του Συμβουλίου αντικαθίσταται από το παράρτημα του παρόντος κανονισμού.

Article2

1. Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

2. Ο παρών κανονισμός εφαρμόζεται στις εισαγωγές των ακόλουθων μοντέλων που παράγονται και εξάγονται στην Ευρωπαϊκή Κοινότητα από τους ακόλουθους παραγωγούς-εξαγωγείς, ως εξής:

α) Sony Corporation από τις 6 Αυγούστου 2002:

- μονάδα τηλε-ελέγχου RM-M7E

β) Matsushita από τις 30 Οκτωβρίου 2003:

- κεφαλή συσκευής λήψεως AW-Ε650

- κεφαλή συσκευής λήψεως AW-Ε655

- κεφαλή συσκευής λήψεως AW-Ε750

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Κατάλογος επαγγελματικών συσκευών λήψης εικόνων που δεν έχουν χαρακτηρισθεί ως συσκευές λήψης εικόνων για την τηλεόραση (συσκευές τηλεοπτικής μετάδοσης) και απαλλάσσονται από το πεδίο εφαρμογής των μέτρων

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>